《八哀诗 其八 秘书南海黎公民表》
明代·胡应麟

嶪嶪罗浮颠，上有瑶石台。秘书起岭表，恍若登峨嵬。

古心亦古起，多艺仍多材。悠然葛天氏，醇朴逾婴孩。

青衫困一第，十上仍徘徊。龙门实有策，狗监嗟无媒。

匏瓜讵足系，一命沾蓬莱。拙宦三十年，羽毛日摧颓。

风骚炳一念，壮志浩不回。高歌掩陆谢，丽赋酬邹枚。

梁欧日倡和，王李时沿洄。馀工入翰墨，落纸皆琼瑰。

龙章剪薤叶，鸟迹行莓苔。八分走夷貊，四体摅云雷。

邕斯有绝诣，锴铉无兼裁。缅思穆皇世，京华盛游陪。

杯盂洞肝腹，土木馀形骸。横当贺老盼，谓我青莲才。

三留瀫水棹，十寄罗浮梅。老成倏凋谢，涕泗横蒿莱。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。